इंदौर/धार. अभाविप के विभाग व्यवस्था प्रमुख मंदार फडणीस की हत्या के आरोपी को पुलिस शुक्रवार को सामने ले आई लेकिन कत्ल की असल वजह छिपा ली। उस बंटी चौहान को हत्यारा बताया जिसे मंदार के लापता हाेने के बाद पूछताछ के लिए ले लाए थे और बाद में छोड़ दिया।
हत्या का कारण तीन साल पुराना 200 रुपए का लेनदेन बताया। मीडिया के सवाल पर एसपी वीरेंद्र सिंह बोले-कुछ बातें मर्यादा तार-तार कर देती हैं, वह (मंदार) प्रतिष्ठित था, हमें इसका ध्यान रखना चाहिए। हत्याकांड के खुलासे की प्रेसवार्ता में बंटी को अभाविप के दो कार्यकर्ता विवेक गौड़ व विपिन राठौड़ ने एसपी, एएसपी, सीएसपी समेत तमाम पुलिस फोर्स की मौजूदगी में पीट दिया।
पिटाई करने वालों को थाने से छोड़ा
पुलिस कंट्रोल रूम पर प्रेसवार्ता शुरू के पहले अभाविप व भाजपा कार्यकर्ताओं की भीड़ लग गई। एसपी सिंह ने प्रेसवार्ता शुरू होते ही मीडियाकर्मियों के अलावा अन्य लोगों को बाहर जाने के लिए कहा, बावजूद कुछ बैठे रहे, आरोपी को मीडिया के सामने पेश करने के बाद वापस ले जाया जा रहा था तब पिटाई कर दी।
एसपी सिंह बोले-बंद करो इन्हें लेकिन दोनों कार्यकर्ताओं को कोतवाली थाने ले गए, जहां सीएसपी विक्रमसिंह ने दोनों कार्यकर्ताओं को कैबिन में बैठाए रखा। अन्य अभाविप-भाजपा नेता पहुंच गए। आरोपी की पिटाई करने वालों के कैबिन में बैठे होने के फोटो न ले पाए, इसलिए मीडिया को थाने नहीं आने दिया।
अन्य अभाविप और भाजपा नेताओं को कैबिन तक प्रवेश दिया जो पिटाई करने वाले दोनों कार्यकर्ताओं का गुस्सा कैबिन में शांत करते रहे। देर शाम तक एसपी, एएसपी की मौजूदगी में आरोपी की पिटाई करने वाले दोनों कार्यकर्ताओं पर कानूनी कार्रवाई नहीं की। उन्हें बाद में थाने से जाने दिया। थाने से छुटने के बाद गौड़ व राठौड़ ने कहा-हम बरसों से उनके (मंदार) साथ परिषद का काम करते आ रहे हैं। हत्यारे को देख गुस्सा आ गया। हमें खेद है।
पुलिस की कहानी- अकेले बंटी ने ऐसे की हत्या
तोरनोद निवासी आरोपी बंटी मंदार के खेत पर पूर्व में हाली (खेत का नौकर) का काम करता था। पुलिस के अनुसार मंदार बंटी को 200 रुपए के पुराने लेनदेन को लेकर निजी कारणों से मानसिक व शारीरिक रूप से प्रताड़ित कर रहा था। बंटी की शादी अप्रैल में थी, इसलिए वह इस मानसिक और शारीरिक प्रताड़ना से बाहर आना चाहता था।
इसके चलते उसने मंदार की हत्या की ठान ली। एक चाकू खरीद लिया था। 25 फरवरी को जब मंदार ने फिर 200 रु. के लेनदेन की बात कहते हुए पांच बार मोबाइल पर बात की तो उसने मंदार को घोड़ा चौपाटी बुलाया और चाकू पास रख लिया। यहां से मंदार की स्कूटर पर पीछे बैठ कर 10 किमी दूर जैतपुरा के समीप बंद पड़ी डिस्टलरी (शराब फैक्टरी) गया।
मंदार ने अपना एक मोबाइल, अंगूठी व पर्स खुद स्कूटर की डिक्की में रखा और दूसरा मोबाइल जेब में। फिर बंटी के साथ सूनसान कमरे में गया। वहां जाते ही बंटी ने मंदार के पेट में चाकू घोंप दिया। ईंट से कान पर मारा। मंदार की जेब से दूसरा मोबाइल निकाल कर उसे ऐसी ही हालत में छोड़ बंटी ने 100 मीटर दूर चाकू व बेल्ट जिस पर खून था वह जलाया।
मंदार की स्कूटर को 3 किमी दूर इंदौर-अहमदाबाद फोरलेन बायपास पर पहाड़ी के नीचे खड़ी की। खेतों के रास्ते से ताेरनोद अपने घर गया, इस बीच मंदार के मोबाइल को 4 फीट गहरा गड्ढ़ा खोदकर गाड़ दिया। मंदार ने खून अधिक बहने से दम तोड़ दिया।
एेसे मिला सुराग : जो शर्ट हत्या वाले दिन पहनी वहीं पहन आ गया थाने
पुलिस के मुताबिक घटना वाले दिन 25 फरवरी काे बंटी और मंदार की 200 रु. के लेनदेन के लिए मोबाइल पर पांच बार बात हुई। जब मंदार के लापता होने की सूचना आई, तब पुलिस ने कॉल डिटेल निकाली तो बंटी का नंबर आने पर उसे 26 फरवरी को पूछताछ के लिए बुलाया था। मंदार के घोड़ा चौपाटी पर बुलाने पर गाड़ी नहीं होने और भंडारे में होने का बहाना कर नहीं जाने की बात कह दी।
पुलिस के अनुसार लाश मिलने के बाद सारे बिंदुओं पर जांच के बाद बंटी को गुरुवार को फिर पूछताछ के लिए बुलाया तो वह मेहरून रंग की शर्ट पहन कर आया। पुलिस को 25 फरवरी की रात घोड़ा चाैपाटी के समीप एक सीसीटीवी में मंदार के पीछे बैठ कर जाते व्यक्ति मेहरून शर्ट होने की तस्वीर को लेकर शंका थी। बंटी से सख्ती से पूछताछ की तो उसने कबूला हत्या वाले दिन यही शर्ट पहनी थी।
थप्पड़ पड़ते ही थर्रा उठा हत्या का आरोपी
प्रेसवार्ता के दौरान अभाविप कार्यकर्ताओं के दो-तीन थप्पड़ पड़ने की घटना से 20 साल का आरोपी बंटी थर्रा उठा। तत्काल पुलिस जवानों ने अभिरक्षा में लिया। वह देर तक थर-थर कांपता रहा।
आरोपी की पिटाई करने वाले दोनों अभाविप कार्यकर्ताओं को थाने पर कैबिन में बैठाया। तब अभाविप की एसएफडी शाखा के राष्ट्रीय संयोजन सचिन दवे, भाजपा नगराध्यक्ष अनिल जैन बाबा थे। दवे भीतर से मोबाइल कर अभाविप नगराध्यक्ष आशीष बौरासी को कहने लगे तेरे को जो बोला वैसा मीडिया को बता। मारपीट को लेकर दवे कहने लगे-आक्रोश में हो गया, समझा रहे हैं।
असल कारण बताना ठीक नहीं
जो चला गया है, वो तो गया उसकी मौत के खुलासे से उसकी और उसके परिवार की मर्यादा को ठेस पहुंचे तो असल कारण बताना ठीक नहीं है। वीरेंद्र सिंह, एसपी धार
इन्हें भी विश्वास नहीं-
एबीवीपी के एसएफडी शाखा के राष्ट्रीय संयोजक सचिन दवे का कहना है कि एक ही आरोपी द्वारा हत्या करने की बात पर विश्वास नहीं हो रहा। ये पहलू जिनके जवाबों में छिपे अब भी कई सवाल
तीसरा मोबाइल : मंदार का तीसरा मोबाइल जिसके बारे में परिजन को मालूम नहीं वह कहां है, यह घटना के पर्दाफाश के बाद पुलिस को मालूम नहीं है।
अज्ञात शख्स : इंदौर-अहमदबाद फोरलेन पर पेट्रोल पंप के समीप गुमटी संचालक के मुताबिक उसके यहां मंदार के साथ जिस व्यक्ति ने सिगरेट-चाय पी उसके बारे में पुलिस कह रही है, वह एक दिन पहले की बात थी।
हत्या का कारण : 200 रुपए के लेनदेन और शारीरिक-मानसिक रूप से प्रताड़ना के चलते हत्या करना पुलिस बता रही है। 200 रुपए के लिए कोई आदमी तीन साल तक शारीरिक-मानसिक रूप से कैसे प्रताड़ित होता रहा।
आगे की स्लाइड्स में देखें, मामले से जुड़ीं फोटोज...
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva